SKRIFTLIG FORESPØRGSEL P-1917/99

af Marco Pannella (TDI) til Rådet

(15. oktober 1999)

Om: Kina Den såkaldte custody and repatriation-tilbageholdelsespraksis

Hundred tusinder af mennesker fra de dårligst stillede miljøer (gadebørn, hjemløse, sindssyge, migranter osv.) er hvert år i Kina ofre for vilkårlige anholdelser uden specifikke anklager eller rettergang. Denne undertrykkelsespraksis, som kaldes custody and repatriation, blev anvendt i stort omfang endnu i ugerne op til Folkerepublikken Kinas 50-års-fødselsdag. Denne form for tilbageholdelse, som kan vare i flere måneder, foregår under forfærdelige forhold, hvor fangerne er underkastet vedvarende fysisk vold, lever under jammerlige sanitære forhold, har en meget lang arbejdsdag og lever i næsten total isolation. Fangerne skal endvidere betale omkostningerne ved deres tilbageholdelse i disse såkaldte custody and repatriation-centre.

Hvilke initiativer har Rådet allerede taget eller agter det at tage for at bevirke, at Folkerepublikken Kinas myndigheder omgående afskaffer enhver form for administrativ tilbageholdelse, som er i modstrid med ånd og bogstav i de internationale konventioner, Folkerepublikken Kina har undertegnet?

Hvilke initiativer agter Rådet at tage, for at de kinesiske myndigheder, indtil denne form for vilkårlig tilbageholdelse er fuldstændig afskaffet, garanterer fri adgang for internationale organisationer til de såkaldte custody and repatriation-centre?

Hvilke initiativer agter Rådet mere generelt at tage for at få Folkerepublikken Kina til at sikre nøje og kontrollerbar overholdelse af konventionen om borgerlige og politiske rettigheder?

Svar

(17. december 1999)

1. EU har ved flere lejligheder givet udtryk for betænkelighed med hensyn til krænkelser af menneskerettighederne i Kina, og har gjort det klart såvel i multilaterale fora som i bilaterale kontakter med de kinesiske myndigheder og navnlig som led i menneskerettighedsdialogen mellem EU og Kina. Gennem denne dialog rejser EU regelmæssigt blandt andet spørgsmålet om administrativ tilbageholdelse og vilkårlige arrestationer. EU har indtrængende opfordret de kinesiske myndigheder til at ændre politik på dette område og at leve op til folkerettens bestemmelser om borgerlige og politiske rettigheder samt økonomiske, sociale og kulturelle rettigheder, som Kina har undertegnet i løbet af de seneste to år. EU har endvidere understreget, hvor vigtigt det er, at de anbefalinger, som FN's Arbejdsgruppe for Vilkårlig Tilbageholdelse og Fængsling fremsatte efter at have besøgt Kina, bliver fulgt op. EU har ligeledes tilskyndet Kina til at fortsætte samarbejdet med ICRC med hensyn til adgang til interneringscentre. Endelig har EU tilbudt Kina at udvikle tekniske bistandsprojekter, som skal hjælpe Kinas regering med at ratificere og gennemføre ovennævnte FN-konventioner.

2. Sidste runde af menneskerettighedsdialogen mellem EU og Kina blev afholdt den 19. oktober i Beijing. Ved denne lejlighed gav de kinesiske myndigheder EU en oversigt over de planlagte

reformer inden for administrativ tilbageholdelse. De rapporterede også om et godt samarbejde med ICRC med hensyn til adgang til interneringscentre og var villige til at fortsætte et sådant samarbejde. Endelig lod de forstå, at de var rede til at tage imod retslig bistand og ekspertise fra EU med henblik på ratificering og gennemførelse af FN-konventionerne.